དྲུག་པ་ཚེས་བཞི་

བོད་ཟླ་དྲུག་པའི་ཚེས་བཞི་ནི་བདག་ཅག་གི་སྟོན་པ་མཉམ་མེད་ཐུབ་པའི་དབང་པོས་རྡོ་རྗེ་གདན་གྱི་སྤོ་ལ་མངོན་པར་སངས་རྒྱས་ནས་ཆོས་ཀྱི་འཁོར་ལོ་བསྐོར་བའི་དུས་ལ་མ་བབས་བར་རེ་ཞིག་མི་སྨྲ་ནགས་ཀྱི་དབྱིངས་སུ་བཞུགས་པ་དང་།  ལྷའི་རྒྱལ་པོ་ཚངས་པ་དང་།  བརྒྱ་བྱིན་གྱིས་གསེར་གྱི་འཁོར་ལོ་རྩིབས་སྟོང་འབར་བ་དང་།   ཆོས་དུང་དཀར་པོ་གཡས་སུ་འཁྱིལ་བ་ཕུལ་ཏེ་ཆོས་འཁོར་བསྐོར་བར་སྐུལ་བའི་གསོལ་བ་བཏབ་པ་ན་ཟླ་བ་དྲུག་པའི་ཚེས་བཞི་ཉིན་དུས་ལ་བབས་པར་གཟིགས་ནས་ཡུལ་ཝ་རྭ་ན་སིའི་དྲང་སྲོང་ལྷུང་བ་རི་དྭགས་ཀྱི་ནགས་སུ་ཕེབས་ནས་འཁོར་ལྔ་སྡེ་བཟང་པོ་བཀའ་དང་པོ་བདེན་བཞིའི་ཆོས་འཁོར་ཐོག་མར་བསྐོར་བའི་དུས་ཆེན་ཁྱད་འཕགས་ཅན་ལ་བརྟེན་ནས་སྟོན་པའི་བཀའ་དྲིན་རྗེས་སུ་དྲན་པའི་ཆེད་ལྷ་ལྡན་སྤྲུལ་པའི་གཙུག་ལག་ཁང་དང་།  ར་མོ་ཆེ།   རྩེ་འཕགས་མཆོག་ལོ་ཀེ་ཤ་ར།   རྒྱུད་གྲྭ་སྟོད་སྨད།   སེ་འབྲས་དགའ་གསུམ་སོགས་དགོན་ཁག་ལ་བསྙེན་བཀུར་མང་འགྱེད་འབུལ་ཞིང་།  དད་གུས་དག་སྣང་ཆེན་པོས་བསོད་ནམས་དང་།   ཡེ་ཤེས་ཀྱི་ཚོགས་བཟང་པོ་གསོག་པའི་རྣམ་དཀར་གྱི་ལས་སུ་བརྩོན་པ་དང་།  དེ་བཞིན་གཙུག་ལག་ཁང་གི་བར་ཁང་ཆོས་རྒྱལ་སྲོང་བཙན་ང་འདྲ་གསུང་བྱོན་མའི་སྤྱན་སྔར་མཆོད་འབུལ་གཟབ་རྒྱས་དང་འབྲེལ་འཁྲུང་ཕུད་རྒྱས་པ་ཕུལ་གྱི་ཡོད་པ་དང་།  གོང་གསལ་ཆོས་རྒྱལ་སྐུ་དུས་ཀྱི་འཁྲུངས་བན་འདི་བཞིན་སྔར་གྱི་གསུང་རྒྱུན་ལ་ཆོས་རྒྱལ་སྐུ་བད་རྒྱས་ཚུལ་བཞེས་ཏེ་འཁྲུངས་བན་རྩེ་ཕོ་བྲང་ཡང་སྟེང་ནས་བསྐྱུར་གནང་བས་ཞོལ་གྱི་རྡོ་རིང་ཕྱི་མར་སྐྱོན་མེད་བབས་པའི་ལོ་རྒྱུས་ཡོད་པ་དང་།  ཆོས་རྒྱལ་གྱི་སྐུ་མདུན་བར་ཁང་དུ་ཡོད་པའི་དངུལ་དམ་རྟ་མགོ་ཅན་འདི་ཉིད་གར་པའི་རི་ལ་（རྔ་ཆེན་གློག་ཁང་འགྲམ་）གཏེར་དུ་སྦས་པ་དུས་ཕྱིས་ཁམས་གསུམ་འགྲོ་བའི་བླ་མ་རྗེ་ཙོང་ཁ་པ་ཆེན་པོས་གཏེར་ནས་བཞེས་ཤུལ་ད་ལྟའང་བྲག་གི་ངོས་ལ་འཁྲུངས་བན་གྱི་རྗེས་ཤུལ་གསལ་དོད་ཡོད་པ་དང་།   དེའི་ཉིན་ལྷ་སའི་ཉེ་འཁོར་གྱི་རི་ཁྲོད་ཁག་ལ་གནས་མཇལ་དུ་ཕྱིན་ནས་ཕྱིར་ལོག་སྐབས་བར་བསྐོར་ནས་སེ་འབྲུམ་དང་།  གམ།   ཁམ་བུ་བཅས་ཀྱི་རྒྱན་ཆས་གྱོན་ཞིང་བྱིན་རླབས་ཀྱི་ཚུལ་དུ་ངོམས་བཞིན་སྒོར་གཞས་ལ་སོགས་པ་རྒྱག་སྲོལ་ཡོད་པ་རེད།

བོད་ཟླ་༦པའི་ཚེས་༤ཉིན་ནི་དྲུག་པའི་ཚེས་བཞིའི་དུས་ཆེན་ནམ་ཆོས་འཁོར་དུས་ཆེན་ཡིན་ལ། སྔོན་སྟོན་པ་ཐུབ་པའི་དབང་པོས་དྲུག་པའི་ཚེས་བཞིའི་ཉིན་ཡུལ་ཝཱ་རཱ་ཎ་སཱིར། འཁོར་ལྔ་སྡེ་བཟང་པོར་བདེན་བཞིའི་ཆོས་འཁོར་ཐོག་མར་བསྐོར་བར་བརྟེན་ཉིན་དེ་དད་ལྡན་རྣམས་ཀྱིས་དུས་ཆེན་ཁྱད་པར་ཅན་ལ་ངོས་འཛིན་གནང་སྟེ་དེ་ཉིད་རྗེས་དྲན་དང་བསོད་ནམས་གསག་ཕྱིར་མཆོད་མཇལ་མཆོད་འབུལ་སོགས་བྱེད་པའི་སྲོལ་བྱུང་བ་ལ་ཆོས་འཁོར་དུས་ཆེན་དུ་གྲགས་ཤིང་། དུས་ཆེན་དེ་ཉིད་རྗེས་དྲན་གྱི་རྟེན་དུ་ཆོས་འཁོར་མཆོད་རྟེན་བཞེངས་པའི་སྲོལ་ཡང་བྱུང་བ་ཡིན་ནོ། །

དེ་ཡང་སྔོན་སྟོན་པ་ཐུབ་པའི་དབང་པོ་དགུང་ལོ་སོ་ལྔ་ལ་ཕེབས་པ་ཧོར་ཟླ་བཞི་པའི་ཚེས་བཅོ་ལྔའི་ཐོ་རེངས་མངོན་པར་རྫོགས་པར་སངས་རྒྱས་པའི་ཚུལ་བསྟན་ནས་ཞག་ཞེ་དགུའི་རིང་ཆོས་ཉན་པའི་སྣོད་བརྟག་པའི་ཆེད་དང༌། རང་ལ་ཐོབ་པའི་ཆོས་ཟབ་མོ་དེ་དག་གཞན་གྱིས་རྟོགས་དཀའ་བར་དགོངས་ཏེ་ཆོས་མི་གསུངས་པར་བཞུགས་ཏེ། ཇི་སྐད་དུ།

ཟབ་ཞི་སྤྲོས་བྲལ་འོད་གསལ་འདུས་མ་བྱས། ། བདུད་རྩི་ལྟ་བུའི་ཆོས་ཤིག་ཁོ་བོས་རྙེད། །སུ་ལ་བསྟན་ཀྱང་གོ་བར་མི་ནུས་པས། ། མི་སྨྲ་ནགས་ཀྱི་ཁྲོད་དུ་གནས་པར་བྱ། །ཞེས་གསུངས་ཏེ་ཐུགས་ལས་ཆུང་ངུར་བཞུགས་པ་ན་ཕྱོགས་བཅུའི་ཞིང་ནས་ལྷ་གྲངས་ལས་འདས་པ་དག་གིས་ཆོས་སྟོན་པར་གསོལ་བ་བཏབ་ཅིང༌། ཁྱད་པར་དུ་ལྷ་ཚངས་པས་གསེར་གྱི་འཁོར་ལོ་དང་བརྒྱ་བྱིན་གྱིས་དུང་དཀར་གཡས་འཁྱིལ་ཕུལ་ཏེ་ཆོས་གསུང་བར་གསོལ་བ་བཏབ་པ་ལྟར་ཧོར་ཟླ་དྲུག་པའི་ཚེས་བཞིའི་ཉིན་དུས་ལ་བབས་པར་གཟིགས་ནས་ཞལ་གྱིས་བཞེས་ཏེ། ཡུལ་ཝཱ་རཱ་ཎ་སཱིའི་དྲང་སྲོང་ལྷུང་བ་རི་དྭགས་ཀྱི་ནགས་སུ་གློ་བུར་དུ་བྱུང་བའི་ཁྲི་དང་པོ་གསུམ་ལ་བསྐོར་བ་མཛད་ཅིང༌། ཁྲི་བཞི་པ་ལ་སྐྱིལ་མོ་ཀྲུང་གིས་བཞུགས་ནས་ཐོག་མར་གདུལ་སླ་བ་དང༌། དུག་གསུམ་ཤས་ཆུང་བ། རྣམ་པར་ཤེས་པ་ལྐོག་ཏུ་མ་གྱུར་པའི་འཁོར་ལྔ་སྡེ་བཟང་པོ་སྟེ་ཀུན་ཤེས་ཀཽའུ་ཌིནྱ་དང་། རྟ་ཐུལ། རླངས་པ། མིང་ཆེན། བཟང་ལྡན་བཅས་དང་ལྷའི་འཁོར་དཔག་ཏུ་མེད་པ་ལ་བཀའ་དང་པོ་བདེན་བཞིའི་ཆོས་འཁོར་ཐོག་མར་བསྐོར་ལ་བརྟེན་ནས་སྟོན་པའི་བཀའ་དྲིན་དྲན་པའི་ཆེད་དུ། དུས་དེ་ནས་བཟུང་སྟེ་དད་ལྡན་དག་གིས་དུས་ཆེན་ཁྱད་འཕགས་ཅན་དེ་ཉིད་རྗེས་དྲན་གྱི་ཚུལ་དུ་ལོ་རེའི་དྲུག་པའི་ཚེས་བཞིའི་ཉིན་མཆོད་སྦྱིན་སོགས་ལ་བརྟེན་ནས་དགེ་བའི་སྟོབས་སྤེལ་བའི་ལུགས་སྲོལ་བྱུང་བ་ཡིན་ལ། སྟོན་པ་ཐུགས་རྗེ་ཅན་གྱི་བཀའ་དྲིན་རྗེས་སུ་དྲན་པའི་ཆེད་དུ་ནང་པ་སྤྱི་དང་ལྷག་པར་དུ་བོད་རིགས་དད་ལྡན་རྣམས་ཀྱིས་དུས་དྲན་དེ་ཉིད་ཁྱད་དུ་འཕགས་པའི་དུས་ཆེན་རྩ་ཆེན་ཞིག་ལ་ངོས་འཛིན་བྱེད་ཀྱི་ཡོད་ཅིང་། དེ་སྔ་བོད་གཞུང་ནས་ལྷ་ལྡན་སྤྲུལ་པའི་གཙུག་ལག་ཁང་ལ་མཆོད་སྤྲིན་སྣ་ལྔ་སྟོང་ཚར་རྒྱས་པ་དང་ཐུགས་སྨོན། ཕྱོགས་མཐའི་ལྷ་ཁང་ཁག་ལ་མཆོད་འབུལ་དང་སྙན་ཤལ་བཅས་འབུལ་གནང་མཛད་ཀྱི་ཡོད་ལ། ཉིན་དེར་བོད་གངས་ཅན་གྱི་ལྗོངས་སུ་སངས་རྒྱས་ཀྱི་བསྟན་པ་ཐོག་མར་དར་བར་མཛད་མཁན་ཆོས་རྒྱལ་མེས་དབོན་རྣམ་གསུམ་གྱི་བཀའ་དྲིན་དྲན་ཞིང་གུས་པ་ཆེན་པོས་ཆོས་རྒྱལ་སྲོང་བཙན་སྒམ་པོའི་ཁྲུང་བན་འཁྲུལ་པ་མེད་པ་དངུལ་རྒྱན་ཅན་༼ཆོས་རྒྱལ་སྲོང་བཙན་སྒམ་པོའི་སྐྱེམས་ཆང་བླུག་སྣོད། ལྷ་ལྡན་གཙུག་ལག་ཁང་དུ་བཞུགས་པའི་ཆོས་རྒྱལ་སྲོང་བཙན་སྒམ་པོའི་སྐུ་མདུན་བར་ཁང་དུ་ཡོད། ངག་རྒྱུན་ལ་དངུལ་དམ་རྟ་མགོ་ཅན་གྱི་ཁྲུང་བན་འདི་ཉིད་ཉིན་ཞིག་ཆོས་རྒྱལ་སྐུ་བད་རྒྱས་ཚུལ་བཞེས་ཏེ་ཁྲུང་བན་རྩེ་ཕོ་བྲང་ཡང་སྟེང་ནས་བསྐྱུར་བས་ཞོལ་གྱི་རྡོ་རིང་ཕྱི་མར་སྐྱོན་མེད་བབས་པ་དང་། འདི་ཉིད་གར་པའི་རི་ལ་གཏེར་དུ་སྦས་པ་ཕྱིས་སུ་རྗེ་ཙོང་ཁ་པས་གཏེར་ནས་བཞེས་ཏེ་ཆོས་རྒྱལ་གྱི་སྐུ་མདུན་ལ་བཤམས་པ་ཡིན་པར་བཤད་པ་དང་། གཏེར་ནས་བཏོན་པའི་ཁྲུང་བན་གྱི་རྗེས་ཤུལ་ད་ལྟའང་བྲག་གི་ངོས་ལ་གསལ་དོད་ཡོད་པ་རེད། ༽བླ་ཕྱག་བཀར་སྟེང་ནས་གདན་ཞུས་ཀྱིས་ལྷ་གཉེར་ལས་དྲུང་ནང་གཟན་ཡོངས་རྫོགས་དང་། དཔལ་གསོལ་མ་བཅས་ནས་ཕོ་མོའི་ཆས་གོས་གནའ་བོའི་སྲོལ་བཟང་ཉམས་པ་མེད་པ་གཟབ་གྱོན་གྱིས་སྤྲུལ་པའི་གཙུག་ལག་ཁང་གི་བར་ཁང་ཆོས་རྒྱལ་སྲོང་བཙན་སྒམ་པོ་ང་འདྲ་གསུང་འབྱོན་མའི་སྤྱན་སྔར་མཆོད་འབུལ་གཟབ་རྒྱས་དང་འབྲེལ་ཁྲུང་གླུ་རྒྱས་པ་ཕུལ། དེ་ནས་རྩེ་ཕོ་བྲང་དང་། ནོར་གླིང་དུ་བཅར་ཏེ་དྲུང་བཞེས་ཐོག་མཇལ་བཅར་གྲལ་འཁོད། གསོལ་ཇ་བཞེས་འབྲས་ཕེབས། ཆོས་རྒྱལ་ཁྲུང་བན་ནང་ནས་དྲུང་བཞེས་ཡོངས་རྫོགས་ལ་བྱིན་རླབས་ཁྲུང་ཕུད་རིམ་པ་བཞིན་ཕུལ་ཏེ་དགྱེས་བཞེས་ཕུད་གཏོར་གནང་བ་སོགས་མཛད་ཀྱི་ཡོད་པ་དང་། དད་ལྡན་མི་མང་རྣམས་ཀྱིས་བཟའ་ཆས་སོགས་འཁྱེར་ཏེ་ལྷ་ལྡན་སྤྲུལ་པའི་གཙུག་ལག་ཁང་དང་། ར་མོ་ཆེ། རྩེ་འཕགས་མཆོག་ལོ་ཀེ་ཤྭ་ར། རྒྱུད་གྲྭ་སྟོད་སྨད། སེ་འབྲས་དགའ་གསུམ་སོགས་དགོན་ཁག་ལ་བསྙེན་བཀུར་མང་འགྱེད་འབུལ་ཞིང་། རྣམ་དཀར་གྱི་ལས་ལ་བརྩོན་པ་དང་། དེ་བཞིན་གཙུག་ལག་ཁང་གི་བར་ཁང་ཆོས་རྒྱལ་སྲོང་བཙན་ང་འདྲ་གསུང་འབྱོན་མའི་སྤྱན་སྔར་མཆོད་འབུལ་གཟབ་རྒྱས་དང་འབྲེལ་ཁྲུང་ཕུད་རྒྱས་པ་ཕུལ་གྱི་ཡོད་པ་དང་། ལྷ་སའི་ཉེ་འཁོར་ལྷ་ལུང་རི་ཁྲོད་དང་། ཕ་བོང་ཁ། ཆུ་བཟང་། ཕུར་ལྕོག །སེ་ར་དབུ་རྩེ། ཀེའུ་ཚང་ཤར་ནུབ། མི་ཆུང་རི། རི་རྒྱ་བསམ་གཏན་གླིང་། དགོན་གསར་རྩེ་ཤོད་ལ་སོགས་པའི་རི་ཁྲོད་ཁག་དང་དགོན་པ་ཁག་བཅས་ཚང་མར་གནས་མཇལ་དུ་རྐང་ཐང་ལ་བསྐྱོད་དེ་རི་སྐོར་བྱེད་པ་དང་རླུང་རྟ་སྒྲོག་པ། བསང་གསོལ་སོགས་བྱས་ནས་སངས་རྒྱས་ཀྱི་བསྟན་པ་དར་བ་དང་མཁའ་མཉམ་གྱི་འགྲོ་བ་ཡོངས་ལ་བདེ་སྐྱིད་ཡོང་བའི་གསོལ་འདེབས་སྨོན་ལམ་དང་། གཞོན་ནུ་མ་རྣམས་ཀྱིས་སེ་འབྲུའི་སྤ་ཕྲུག་དང་། ཕྲེང་བ་བཟོས་ཏེ་འདོགས་པ། ལྗོན་ཤིང་གི་འཁར་བ་འཁྱེར་བ། གམ། ཁམ་བུ་བཅས་ཀྱི་རྒྱན་ཆས་གྱོན་ཞིང་བྱིན་རླབས་ཀྱི་ཚུལ་དུ་ངོམས་བཞིན་སྒོར་གཞས་དང་རྣམ་ཐར་སོགས་གཏོང་བཞིན་མཆོད་མཇལ་ཚར་ནས་རང་རང་གི་ཁྱིམ་ལ་ཕྱིར་ལོག་སྐབས་ནང་མི་རྣམས་ནས་ལྷ་སའི་བྱང་རྒྱུད་གཤོངས་ཁ་གླིང་ཀ་དང། ཀརྨ་དགོན་གསར། གྲྭ་ཕྱི་གླིང་ཀ་སོགས་ཕན་ཚུན་གླིང་ཀར་གུར་དང་བྱ་གཡབ་སོགས་གྲ་སྒྲིག་ཐོག་གདན་ལྕོག་དང་ཁ་ཟས། ཇ་ཆང་ཕུན་སུམ་ཚོགས་པ་འཁྱེར་ཏེ་བསུ་བར་འགྲོ་བ་དང་ཆབས་ཅིག་གཤོང་ག་གླིང་ཁ་དང་གྲ་ཕྱི་གླིང་ཁ་སོགས་སུ་གུར་རམ་ཡོལ་བ་བཏང་སྟེ་སྤྲོ་སྐྱིད་ཀྱང་གཏོང་སྲོལ་ཡོད་པ་དང་། ཉིན་དེར་བོད་ས་ཡོངས་སུ་དད་ལྡན་ཚོས་སྟོན་པ་ཐུབ་པའི་དབང་པོའི་ངོ་མཚར་བའི་མཛད་རྗེས་འདི་ལ་རྗེས་དྲན་དང་བསོད་ནམས་བསག་ཕྱིར། ཉེ་འཁོར་གྱི་དགོན་པར་མཆོད་མཇལ་འགྲོ་བ་སོགས་ཀྱིས་རྣམ་དཀར་དགེ་བའི་ལས་ལ་བརྩོན་པ་ཡིན་ཞིང་། 

འདི་ག་སེར་བྱེས་མཁས་སྙན་གྲྭ་ཚང་ནས་ཀྱང་ཉིན་དེར་སློབ་གཉེར་བ་རྣམས་ལ་སྔ་དྲོའི་ཆོས་རར་སྐྱབས་རྗེ་མཁན་རིན་པོ་ཆེས་ལམ་རིམ་གྱི་གསུང་ཆོས་གནང་རྗེས་འཛིན་གྲྭ་སོ་སོར་བརྩི་བཞག་དང་། ཉིན་དེར་སློབ་གཉེར་བ་རྣམས་འཛིན་གྲྭ་འོག་མ་ནས་གོང་མར་འཕར་བ་དང་། དགོང་དྲོའི་ཆོས་རའི་རྗེས་འཛིན་གྲྭ་སོ་སོའི་ཞབས་རིམ་ཡང་ཚོགས་སྲོལ་ཡོད་དོ། །

གཤམ་དུ་སྐབས་དེའི་ཆོས་འཁོར་བསྐོར་ཚུལ་དང་བདེན་པ་བཞིའི་སྐོར་གཞུང་གཞན་ལས་ཁོལ་དུ་ཕྱུང་སྟེ་ངོ་སྤྲོད་འདིའི་ཟུར་རྒྱན་གྱི་ཚུལ་དུ་སྦྱར་ཡོད་པས་འདོད་མོས་ཡོད་པ་དག་གིས་དེ་དག་ལ་གཟིགས་པར་འཚལ།

སེར་བྱེས་རིག་མཛོད་ཆེན་མོའི་རྩོམ་སྒྲིག་པས་བཏུས་ཏེ་བསྒྲིགས། ༢༠༡༦།༠༨།༠༤ལ།
Category:དགའ་སྐྱིད་ལྡན་པའི་བོད་ཀྱི་སྔར་སྲོལ་དུས་སྟོན།
Category:ནང་བསྟན།
Category:བོད་ཀྱི་དུས་ཆེན།